ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
ரூபாய் 1.32 கோடி மதிப்பிலான 2.88 கிலோ தங்கம் சென்னை விமான நிலைய சுங்கத் துறையினரால் பறிமுதல். மூன்று பேர் கைது.
சனிக்கிழமை இரவு துபாயிலிருந்து தங்கம் கடத்தி வரப்படுவதாகக் கிடைத்த தகவலின் அடிப்படையில், ஃப்ளைட்ஸ் துபாய் எஃப் இசட் 8517 விமானத்தில் பயணம் செய்த சென்னையைச் சேர்ந்த இருவரையும், இண்டிகோ 6ஈ 8497 விமானத்தில் பயணம் செய்த ராமநாதபுரத்தைச் சேர்ந்த ஒருவரையும் தடுத்து நிறுத்தி அவர்களிடம் சுங்கத்துறையினர் விசாரணை நடத்தினர். அப்போது தங்கப் பொட்டலங்களை அவர்கள் தங்கள் மலக்குடலில் கடத்தி வந்ததை அவர்கள் ஒப்புக்கொண்டனர். அவர்களை சோதனையிட்ட போது, ஒவ்வொருவரிடமிருந்தும் தலா 4 பொட்டலங்களாக, மொத்தம் 12 தங்கப் பொட்டலங்கள் அவர்கள் மலக்குடலிலிருந்து பறிமுதல் செய்யப்பட்டது. மேலும் அவர்கள் அணிந்திருந்த கால்சட்டையில் ஒவ்வொருவரிடமும் இருந்து தலா 116 கிராம் தங்கம் கைப்பற்றப்பட்டது. அவர்களிடமிருந்து மொத்தமாக 1.32 கோடி ரூபாய் மதிப்பிலான 2.88 கிலோ தங்கம் பறிமுதல் செய்யப்பட்டது. மூவரும் கைது செய்யப்பட்டனர்.
இந்தத் தகவலை, சென்னை சர்வதேச விமான நிலைய சுங்க ஆணையர், செய்திக்குறிப்பு ஒன்றில் தெரிவித்துள்ளார்.
பிரதமர் அலுவலகம்
கர்நாடக மாநிலம் துமகுரு மாவட்டத்தில் ஏற்பட்ட சாலை விபத்தில் உயிரிழந்தவர்களுக்கு பிரதமர் இரங்கல்
பிரதமர் தேசிய நிவாரண நிதியிலிருந்து இழப்பீடு அறிவிப்பு
கர்நாடக மாநிலம் துமகுரு மாவட்டத்தில் நடந்த சாலை விபத்தில் உயிரிழந்தவர்களுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பாதிக்கப்பட்டவர்களுக்கு பிரதமர் தேசிய நிவாரண நிதியிலிருந்து இழப்பீடு வழங்கப்படும் என்று திரு மோடி அறிவித்துள்ளார்.
பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது;
"கர்நாடகா மாநிலம் துமகுரு மாவட்டத்தில் நடந்த விபத்து நெஞ்சை உருக்குகிறது. உயிரிழந்தவர்களின் குடும்பங்களுக்கு ஆழ்ந்த இரங்கல். காயமடைந்தவர்கள் குணமடைய பிரார்த்தனை. உயிரிழந்தவர்களின் குடும்பங்களுக்கு பிரதமர் தேசிய நிவாரண நிதியில் இருந்து தலா ரூ.2 லட்சம் வழங்கப்படும். காயமடைந்தவர்களுக்கு ரூ.50,000 வழங்கப்படும்; பிரதமர் ‘’
சாலைப் போக்குவரத்து மற்றும் நெடுஞ்சாலைத்துறை அமைச்சகம்
முதல் முறையாக, சாலைப் பாதுகாப்பு மாதம் இன்று தொடக்கம்
சாலைப் பாதுகாப்பு பற்றி விழிப்புணர்வை ஏற்படுத்துவதற்காகவும், நாட்டில் சாலை விபத்துக்களை குறைக்கவும் தேசிய சாலைப் பாதுகாப்பு மாதம், முதல் முறையாக இன்று தொடங்கி வைக்கப்பட்டது.
கடந்த சில ஆண்டுகளாக, சாலைப் பாதுகாப்பு வாரம் நடத்தப்பட்டது. ஆனால், இந்த விஷயத்தின் முக்கியத்துவம் கருதி, சாலைப் பாதுகாப்பு நிகழ்ச்சி இந்தாண்டு ஒரு மாத காலம் நடத்தப்படுகிறது. இதன் தொடக்க நிகழ்ச்சியை மத்திய பாதுகாப்புத்துறை அமைச்சர் திரு ராஜ்நாத் சிங், மத்திய சாலைப் போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி ஆகியோர் தொடங்கி வைத்தனர்.
இந்நிகழ்ச்சியில் சாலைப் பாதுகாப்பு பற்றிய குறும்படம் வெளியிடப்பட்டது. அமிர்தசரஸிலிருந்து கன்னியாகுமரி வரை பாதுகாப்பான வேகம் குறித்த தேசிய சாம்பியன்ஷிப் பயணம் தொடங்கி வைக்கப்பட்டது. சாலை பாதுகாப்புக்கான விருதுகளும் வழங்கப்பட்டன. மாநில அரசுகள், பொதுத்துறை நிறுவனங்கள், காப்பீடு நிறுவனங்கள் ஆகியவை கருத்தரங்கம், நடைப்பயணம், சுவரொட்டி தயாரிப்பு போட்டி போன்ற விழிப்புணர்வை ஏற்படுத்தும் நடவடிக்கைகளில் ஈடுபட்டன.
இந்நிகழ்ச்சியில் பேசிய பாதுகாப்புத்துறை அமைச்சர் திரு ராஜ்நாத் சிங், ‘‘சாலை விழிப்புணர்வும், சாலைப் பாதுகாப்பில் அடங்கியுள்ளது. இந்த விழிப்புணர்வை ஏற்படுத்துவதன் மூலம், 3 சதவீத மொத்த உள்நாட்டு உற்பத்தி இழப்பைத் தவிர்க்க முடியும்’’ என்றார்.
திரு நிதின் கட்கரி பேசுகையில், ‘‘ ஒவ்வொரு ஆண்டும் சாலை விபத்துக்களில் 1.5 லட்சத்துக்கும் மேற்பட்டோர் மரணம் அடைகின்றனர். 4.5 லட்சம் பேர் காயமடைகின்றனர். இதனால் ஏற்படும் சமூகப் பொருளாதார இழப்பு ஒவ்வொரு ஆண்டும் மொத்த உள்நாட்டு உற்பத்தியில் 3.14 சதவீத அளவுக்கு இருப்பது அதிர்ச்சியளிப்பதாக உள்ளது. சாலை விபத்து மரணங்களையும், காயங்களையும் குறைக்க மத்திய அரசு உறுதியுடன் செயல்படுகிறது’’ என்றார்.
பாதுகாப்பு அமைச்சகம்
புதுதில்லியில் பாதுகாப்பு ஆராய்ச்சி மற்றும் மேம்பாட்டு நிறுவனத்தில் ராணுவத்தில் மனிதப் பொறியியல் குறித்த 2 நாள் பயிலரங்கை முப்படைகளின் தலைமைத் தளபதி தொடங்கி வைத்தார்
புதுதில்லியில் பாதுகாப்பு ஆராய்ச்சி மற்றும் மேம்பாட்டு நிறுவனத்தில் ராணுவத்தில் மனிதப் பொறியியல் குறித்த 2 நாள் பயிலரங்கை முப்படைகளின் தலைமைத் தளபதி ஜென்ரல் அனில் சவுகான் மார்ச் 15, 2023 அன்று தொடங்கி வைத்தார். பாதுகாப்பு ஆராய்ச்சி மற்றும் மேம்பாட்டு நிறுவனத்தின் தில்லி ஆய்வகம், பாதுகாப்பு உடலியில் மற்றும் சார்பு அறிவியல் கழகம் பயிலரங்கிற்கு ஏற்பாடு செய்துள்ளது.
தற்சார்பு இந்தியா தொலைநோக்குப் பார்வைக்கு உத்வேகம் அளிக்கும் வகையில், மனிதப் பொறியியலின் அறிவியல் ரீதியான அமலாக்கத்தை உறுதி செய்வதை நோக்கமாக கொண்டு இப்பயிலரங்கு நடைபெறுகிறது.
அப்போது பேசிய முப்படைகளின் தலைமைத் தளபதி, ராணுவ வீரர்களுக்குத் தேவையான உள்நாட்டிலேயே தயாரிக்கப்படும் தரமான வடிவமைப்பிற்கு மனிதப் பொறியியல் தேவையின் அவசியம் குறித்து வலியுறுத்தினார்.
எரிசக்தி அமைச்சகம்
நீர் மின் திட்டங்களில் முன்னெச்சரிக்கை அமைப்புமுறையை அமல்படுத்துவதற்கான புரிந்துணர்வு ஒப்பந்தம்: மத்திய எரிசக்தி அமைச்சகமும், டி.ஆர்.டி.ஓ-வும் கையெழுத்து
அதிக பாதிப்பு ஏற்படக்கூடிய வாய்ப்புள்ள நீர் மின் திட்டங்கள்/ மின் நிலையங்களுக்கான முன்னெச்சரிக்கை அமைப்பு முறையை அமல்படுத்துவதற்கு புரிந்துணர்வு ஒப்பந்தம் ஒன்றில் மத்திய எரிசக்தி அமைச்சகமும், மத்திய பாதுகாப்பு அமைச்சகத்தின் பாதுகாப்பு ஆராய்ச்சி மற்றும் மேம்பாட்டு நிறுவனமான டி.ஆர்.டி.ஓ-வும் கையெழுத்திட்டுள்ளன. எரிசக்தி அமைச்சகத்தின் செயலாளர் திரு அலோக் குமாரும், டி.ஆர்.டி.ஓ நிறுவனத்தின் தலைவர் மற்றும் பாதுகாப்புத் துறையின்  செயலாளருமான டாக்டர் சமீர் வி. காமத்தும் இந்த ஒப்பந்தத்தில் கையெழுத்திட்டனர்.
பனிச்சரிவுகள், நிலச்சரிவுகள், பனிப்பாறை சரிவுகள், இதர புவிசார் பேராபத்துகளுக்கு எதிராக தகுந்த தடுப்பு நடவடிக்கைகளை உருவாக்குவதற்கு எரிசக்தி அமைச்சகமும், டி.ஆர்.டி.ஓ- வும் இணைந்து பணியாற்றும். மலைப்பிரதேசங்களில் அதிக பாதிப்புக்குள்ளாகக்கூடிய நீர் மின் திட்டங்கள் / மின்சார நிலையங்களுக்கு விரிவான முன்னறிவிப்பு அமைப்பு முறையை உருவாக்க டி.ஆர்.டி.ஓ- வின் நிபுணத்துவம் உதவிகரமாக இருக்கும்.
மத்திய எரிசக்தி, புதிய மற்றும் புதுப்பிக்கத்தக்க எரிசக்தி அமைச்சர் திரு ஆர்.கே.சிங்கின் தொலைநோக்குப் பார்வையின் கீழ் மலைப் பிரதேசங்கள் உள்ளிட்ட இடங்களில் உள்ள நீர் மின் திட்டங்களில் முன்னெச்சரிக்கை அமைப்பு முறையை அமல்படுத்துவதற்கான முன்முயற்சியை அமைச்சகம் எடுத்துள்ளது. இத்தகைய முன்னெச்சரிக்கை அமைப்புமுறையை அமல்படுத்துவதற்காக இந்திய வானிலை ஆய்வு மையம் உள்ளிட்ட பல்வேறு நிறுவனங்களுடன் மத்திய எரிசக்தி அமைச்சகம் ஏற்கனவே புரிந்துணர்வு ஒப்பந்தங்களில் கையெழுத்திட்டுள்ளது, குறிப்பிடத்தக்கது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1886819
வணிகம் மற்றும் தொழில்துறை அமைச்சகம்
இந்தியா –ஐக்கிய அரபு அமீரகத்தின் முதலீட்டு உயர்நிலை கூட்டு நடவடிக்கைக் குழுவின் 10 வது கூட்டத்திற்கு திரு பியூஷ் கோயல் அபுதாபி அமீரக செயற்குழு உறுப்பினர் ஷேக் ஹமீத் பின் சையத் அல் நஹியானுடன் கூட்டாக தலைமை வகித்தார்
இந்தியா –ஐக்கிய அரபு அமீரகத்தின் முதலீட்டு உயர்நிலை கூட்டு நடவடிக்கைக் குழுவின் 10 வது கூட்டம் மும்பையில் இன்று நடைபெற்றது. இக்கூட்டத்திற்கு மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல், அபுதாபி அமீரக செயற்குழு உறுப்பினர் ஷேக் ஹமீத் பின் சையத் அல் நஹியான் ஆகியோர் கூட்டாக தலைமை வகித்தனர்.
இந்திய –ஐக்கிய அரபு அமீரகம் இடையே வர்த்தகம், முதலீடு மற்றும் பொருளாதார உறவை மேம்படுத்த கடந்த 2013ம் ஆண்டு கூட்டு நடவடிக்கை குழு ஏற்படுத்தப்பட்டது. இந்தியா- ஐக்கிய அமீரகம் இடையே விரிவான பொருளாதார கூட்டு ஒப்பந்தம் கையெழுத்தாகிய பிறகு முதன் முறையாக இந்த கூட்டு நடவடிக்கைக்குழு கூட்டம் நடைபெற்றது.
இரு தரப்பு முதலீட்டு ஒப்பந்தத்தின் பேச்சுகளின் நிலை குறித்து இரு தரப்பு பிரதிநிதிகளும் மறு ஆய்வு செய்தனர். இக்கூட்டத்தில் பேசிய திரு பியூஷ்கோயல், உள்கட்டமைப்பு மற்றும் தொழில்நுட்பம் தொடர்பான முக்கிய துறைகளில் ஒத்துழைத்து செயல்படுவதற்கு பெரிய அளவிலான வாய்ப்புகள் இருப்பதாக தெரிவித்தார். கால நேரம் மற்றும் செலவுகளை குறைக்கும் வகையில், ஒருங்கிணைந்த ஒற்றை சாளர தீர்வுகள் மற்றும் காணொலி வாயிலான வர்த்தக முனையங்களை உருவாக்குவதற்கான வழிவகைகளை கண்டறிய இந்தியா, ஐக்கிய அரபு அமீரகம் முடிவு செய்துள்ளதாக கூறினார். ஐக்கிய-அரசு அமீரகத்தில் இந்திய தொழில் முனைவோர் மற்றும் முதலீட்டாளர்கள் எதிர்கொள்ளும் பிரச்சனைகளுக்கு தீர்வு காண அங்கு அதிவிரைவு தீர்வு காணும் அமைப்பு அமைக்கப்படும் என்று திரு பியூஷ்கோயல் தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 தடுப்பு மருந்து வழங்கலின் 136-வது நாள் - 21.58 கோடிக்கும் அதிகமான டோஸ்கள் இதுவரை வழங்கப்பட்டுள்ளன
நாட்டில் இதுவரை வழங்கப்பட்டுள்ள கொவிட்-19 தடுப்பு மருந்து டோஸ்களின் எண்ணிக்கை 21.58 கோடியை  கடந்துள்ளதாக இன்று மாலை 7 மணி அளவில் வெளியான தற்காலிக அறிக்கை தெரிவிக்கிறது.
18 முதல் 44 வயதுடைய 12,23,596 பயனாளிகள் தங்களது முதல் டோஸ் தடுப்பூசியை இன்று செலுத்திக் கொண்டனர். இதே வயதில் உள்ள 13,402 நபர்கள் இரண்டாம் டோஸ் தடுப்பு மருந்தை பெற்றனர்.
தடுப்பூசி வழங்கல் நடவடிக்கையின் மூன்றாவது கட்டம்
தொடங்கியதில் இருந்து நாடு முழுவதும் உள்ள 37 மாநிலங்கள் மற்றும் யூனியன் பிரதேசங்களில் இருக்கும் 2,02,10,889 பயனாளிகளுக்கு தடுப்பு மருந்து வழங்கப்பட்டுள்ளது.
18 முதல் 44 வயதுடைய பயனாளிகளில் 10 லட்சத்திற்கும் அதிகமானோருக்கு பிகார், தில்லி, குஜராத், ஹரியானா, கர்நாடகா, மத்தியப் பிரதேசம், ராஜஸ்தான், தமிழ்நாடு, உத்தரப் பிரதேசம் மற்றும் மேற்கு வங்கம் ஆகிய மாநிலங்கள் தடுப்பு மருந்தை வழங்கியுள்ளன.
தமிழ்நாட்டில் மட்டும் 18 முதல் 44 வயது வரை உள்ள மக்களில், 13,00,473 பேருக்கு முதல் டோசும், 205 நபர்களுக்கு இரண்டாவது டோசும் இதுவரை செலுத்தப்பட்டுள்ளது. புதுச்சேரியில் வசிக்கும் 18 முதல் 44 வயது வரை உள்ள மக்களில், 20,976 பேருக்கு முதல் டோஸ் இதுவரை செலுத்தப்பட்டுள்ளது.
தடுப்பு மருந்து வழங்கும் நடவடிக்கையின் 136-வது நாளான இன்று, மொத்தம் 25,52,501 டோஸ்கள் வழங்கப்பட்டன. இதில் 22,75,324 பயனாளிகள் முதல் டோசையும், 2,77,177 பயனாளிகள் இரண்டாவது டோசையும் பெற்றுக்கொண்டதாக தற்காலிக தகவல்கள் தெரிவிக்கின்றன. இறுதி அறிக்கைகள் இன்று பின்னிரவு நிறைவு செய்யப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1723231
-----
(Visitor Counter : 132
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
ஜி20-ன் யு20 செயல்பாட்டுக்குழு அகமதாபாத்தில் இரண்டு நாள் மேயர் மாநாட்டை நடத்தவுள்ளது
ஜி20-ன் நகர்ப்புறம்20  செயல்பாட்டுக்குழு அகமதாபாத்தில் 2023 ஜூலை 7,8 ஆகிய இரண்டு நாட்களுக்கு மேயர்கள் மாநாட்டை நடத்தவுள்ளது. இந்த மேயர் மாநாடு, ஜி20 நாடுகளின் மேயர்கள் மற்றும் பல்வேறு நகரங்களின் தலைவர்களை ஒருங்கிணைக்கும் என்றும் எதிர்பார்க்கப்படுகிறது. மத்திய மாநில அரசுகளின் பிரதிநிதிகள், கல்வி பிரதிநிதிகள், இந்திய மற்றும் சர்வதேச அமைப்புகளின் பிரதிநிதிகள் மற்றும் பல்வேறு நகரங்களின் பிரதிநிதிகள் உள்ளிட்டோரும் இதில் கலந்து கொள்ளவுள்ளனர்.
இந்தியாவின் ஜி20 தலைமைத்துவத்தின் கீழ் யு20 செயல்பாட்டுக்குழு உள்ளது. இது பல்வேறு நகரங்களுக்கிடையே ஒருங்கிணைப்பு மூலம் நீடித்த வளர்ச்சிக்கான உலகளாவியத் திட்டத்திற்கு நகரங்களின் பங்களிப்பை முன்னெடுத்து செல்வதாகும்.
இம்மேயர்கள் மாநாட்டில் ஜி20 நாடுகளின் மேயர்கள், இந்திய நகரங்களின் 25 மேயர்கள் ஆகியோர் பங்கேற்று யு20 முன்னுரிமை பகுதிகள் குறித்து விவாதிக்கவுள்ளனர். தேசிய நகர்ப்புற விவகாரங்கள் கல்வி நிறுவனம், வீட்டுவசதி மற்றும் நகர்ப்புற வளர்ச்சித்துறை அமைச்சகம் ஆகியவற்றின் ஆதரவுடன் அகமதாபாத்தில் இந்த மேயர் மாநாடு நடைபெற உள்ளது.
2023 பிப்ரவரி மாதத்தில் நடைபெற்ற யு20 நகர ஒருங்கிணைப்பாளர்கள் கூட்டம் வெற்றிகரமாக நடைபெற்றது. 6 முன்னுரிமைகள் குறித்து விவாதிக்கப்பட்டு இறுதி செய்யப்பட்டுள்ளது. இந்த முன்னுரிமைகள் நகர்ப்புற விவகாரங்கள், உலக அளவில் நகரங்கள் எதிர்கொள்ளும் சவால்கள் ஆகியவற்றை பிரதிபலிக்கிறது.
யு20 முன்னிரிமை குறித்த நான்கு கருத்தரங்குகள் நடைபெற உள்ளன. யு20 ஆறு முன்னுரிமைகள் குறித்து ஆறு வெள்ளை அறிக்கைகள் இந்த கருத்தரங்கில் வெளியிடப்பட உள்ளன.
இம்மாநாட்டில் இந்தியாவின் நகரப்புற நிலைமையை எடுத்துக்காட்டும் கண்காட்சி நடைபெற உள்ளது. நகர அளவிலான வெற்றிகள் முக்கியத்திட்டங்கள் மற்றும் புதுமை முன்னெடுப்புகள் குறித்து இதில் காட்சிப்படுத்தப்பட உள்ளன.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 194.20 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 194.20 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 7.50 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1844793
பிரதமர் அலுவலகம்
தீபாவளித் திருநாளில் மக்களுக்குப் பிரதமர் வாழ்த்து தெரிவித்துள்ளார்
தீபாவளித் திருநாளில் மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார்
"புனிதமான தீபாவளி பண்டிகை நாளில் நாட்டு மக்களுக்கு அன்பான வாழ்த்துக்கள். இந்த தீபத்திருநாள் உங்கள் அனைவருக்கும் மகிழ்ச்சியையும், செழிப்பையும், நல்ல அதிர்ஷ்டத்தையும் தர வேண்டும் என்று நான் வாழ்த்துகிறேன். அனைவரும் மகிழ்ச்சியாக தீபாவளி கொண்டாட வாழ்த்துகிறேன்" என்று பிரதமர் டுவிட்டர் செய்தியில் கூறியுள்ளார்
பாதுகாப்பு அமைச்சகம்
பாதுகாப்பான மொபைல் இணைய செயலி, கட்டமைப்பு நிர்வாக மென்பொருளை இந்திய ராணுவம் தொடங்கியது
இந்திய ராணுவத்தின் சார்பில் கட்டமைப்பு நிர்வாக மென்பொருள் மற்றும் மொபைல் இணைய செயலி புதிதாகத் தொடங்கப்பட்டுள்ளது.
நாடு சுதந்திரம் அடையும் முன்பு கட்டப்பட்ட பழைய குடியிருப்புகளுக்குப் பதில் புதிய குடியிருப்புகள் கட்டுதல் உள்ளிட்ட முக்கியமான பணிகள் ராணுவ நிலையங்களில் மேற்கொள்ளப்பட உள்ளன. இந்த பணிகளில் பல்வேறு முகமைகள் ஈடுபட்டு வருகின்றன. மேலும் இது அதிக காலம் பிடிக்கும் செயலும் ஆகும். இப்போது கட்டமைப்பு வளர்ச்சி மற்றும் மேலாண்மை உள்ளிட்ட நிலத்தைக் கண்டறிதல், பணிகளை திட்டமிடுதல் மற்றும் கண்காணித்தல், சூழல் பாதுகாப்பு மற்றும் விடுதிக் கொள்கைகள் ஆகிய அனைத்துப் பணிகளும் பழைய நடைமுறைப்படி ஆட்கள் மூலம் மேற்கொள்ளப்படுகிறது. இதனால், நேரம் விரையம் ஆகிறது மற்றும் திறன் இல்லாமலும் இருக்கிறது.
எனவே அனைத்து பங்கெடுப்பாளர்களும் அதிகாரம் பெற்று மாற்றம் பெறவும் மற்றும் மேலும் திறனுடன், அதிக பட்ச பொறுப்புடைமை, வெளிப்படைத்தன்மையுடன் திகழ்வதற்கு தானியங்கி முறை முக்கியம் என உணரப்பட்டது. இதையடுத்து கட்டமைப்பு நிர்வாக முறை என்ற பெயரிலான மென்பொருளை இந்திய ராணுவம் அறிமுகம் செய்துள்ளது. 2020 அக்டோபர் 28-ம் தேதி நடைபெற்ற ராணுவ கமாண்டர்கள் கருத்தரங்கின் இடையே ராணுவத் தலைமை தளபதியால் இந்த மென்பொருள் தொடங்கப்பட்டது.
இது தவிர, பாதுகாப்பான இணையப் பயன்பாடு என்ற பெயரிலான தகவல் பரிமாற்ற மொபைல் செயலியை ஆத்மநிர்பார் பாரத் இயக்கத்தின் கீழ் இந்திய ராணுவம் உருவாக்கி உள்ளது. இது, ஆண்ட்ராய்டு தளத்தில் இணையம் வாயிலாக வீடியோ அழைப்பு சேவைகள், குரல் மற்றும் தகவல் பரிமாற்ற சேவைகளை பாதுகாப்புடன் வழங்கும். இது, எண்ட் டூ எண்ட் குறியாக்க செய்தியிடல் நெறிமுறையை உபயோகித்து உருவாக்கப்பட்ட வணிக ரீதியிலான தகவல் பரிமாற்ற செயலிகளான வாட்ஸ் ஆப், டெலிகிராம், சம்வத் மற்றும் ஜிஐஎம்எஸ் ஆகியவற்றைப் போன்றதாகும். தேவைக்கு ஏற்ப மாற்றப்படக்கூடிய குறியீட்டு முறை, உள்ளூர் உள் சேவையகங்கள் ஆகிய பாதுகாப்பு அம்சங்களுடன் எஸ்ஏஐ செயலி திகழ்கிறது.
இந்தியன் கம்ப்யூட்டர் அவசரகால உதவி குழுவால் அமைக்கப்பட்டுள்ள ராணுவ சைபர் குழு மற்றும் தணிக்கையாளர்கள்  வாயிலாக இந்த செயலி சோதனை செய்யப்பட்டது. இந்த செயலியை அறிவு சார் சொத்துரிமையாக தாக்கல் செய்வதற்கான நடைமுறைகளும், என்ஐசி கட்டமைப்பில் வெளியிடுவதற்கும் ஐஓஎஸ் தளத்தில் இயங்குவதற்கும் ஆன பணிகள் நடைபெற்று வருகின்றன. நாடு முழுவதும் உள்ள ராணுவ சேவைகளுக்குள் தகவல் பரிமாற்ற செயலியாக இது உபயோகப்படுத்தப்பட உள்ளது.
இந்த செயலியின் செயல்பாடுகளை ஆய்வு செய்த மத்திய பாதுகாப்புத்துறை அமைச்சர் ராஜ்நாத் சிங், இந்த செயலியை முன்னெடுத்த கர்னல் சாய் சங்கரை பாராட்டினார்.
மேலும் விவரங்களுக்கு இந்த செய்திக் குறிப்புகளை ஆங்கிலத்தில் இங்கே காணவும்;
https://pib.gov.in/PressReleasePage.aspx?PRID=1668348
ஜல்சக்தி அமைச்சகம்
2024-ம் வருடத்திற்குள் அசாமின் அனைத்து வீடுகளிலும் குடிதண்ணீர் குழாய் இணைப்புகள்
அசாமில் ஜல் ஜீவன் இயக்கம் மற்றும் தூய்மை இந்தியா இயக்கம் ஆகியவற்றின் முன்னேற்றம் குறித்து அம்மாநில தலைமை செயலாளர் திரு ஜிஷ்ணு பருவா-உடன் மத்திய குடிநீர் மற்றும் கழிவுநீர் துறையின் செயலாளர் திருமதி வினி மஹாஜன் இன்று ஆய்வு செய்தார்.
இரு முக்கிய திட்டங்கள் அசாமில் எவ்வாறு செயல்படுத்தப்படுகின்றன என்பது குறித்த ஆய்வின் போது கிராமப்புற வீடுகளுக்கு குடிநீர் குழாய் இணைப்புகளை வழங்குவதில் அசாம் அடைந்துள்ள முன்னேற்றம் குறித்து திருமதி மகாஜன் பாராட்டு தெரிவித்தார்.
"2024-ம் ஆண்டுக்குள் அனைத்து வீடுகளுக்கும் தூய்மையான குடிநீரை குழாய் மூலம் வழங்கும் இலக்கை எட்டுவதற்கு அசாம் தயாராக உள்ளது. மாநிலம் இந்த இலக்கை எட்டுவதற்கான அனைத்து உதவியையும் மத்திய அரசு வழங்கி வருகிறது," என்று அவர் கூறினார்.
தூய்மை இந்தியா இயக்கம் குறித்து பேசிய திருமதி மகாஜன், திறந்தவெளி மலம் கழித்தல் இல்லாத இடங்களாக அனைத்து மாவட்டங்களும் தங்களை அறிவித்துக் கொண்டுள்ளதைக் குறிப்பிட்டார். மேலும் பேசிய அவர், "ஆனால், இது ஒருமுறை முயற்சி அல்ல. சமூக மற்றும் பழக்கவழக்க மாற்றங்களை உருவாக்க தொடர் முயற்சிகள் தேவை," என்று கூறினார்.
மாநிலத்திலுள்ள அனைத்து பள்ளிகள் மற்றும் அங்கன்வாடி மையங்களில் முன்னுரிமை அடிப்படையில் குடிநீர் இணைப்புகள் வழங்கப்பட வேண்டும் என்று அவர் வலியுறுத்தினார். ஆகஸ்ட் 15, 2019 அன்று ஜல் ஜீவன் இயக்கம் குறித்த அறிவிப்பு வெளியிடப்பட்ட போது, மாநிலத்திலுள்ள 63.35 லட்சம் வீடுகளில் வெறும் 1.11 லட்சம்  வீடுகளில் மட்டுமே குழாய் மூலம் குடிநீர் விநியோகம் இருந்தது. சுமார் இருபத்தி எட்டு மாதங்களில் 17.46 லட்சம் வீடுகளுக்கு குழாய் இணைப்புகள் வழங்கப்பட்டுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1791028
மின்னணு மற்றும் தகவல் தொழில்நுட்பம்
செர்ட்-இன், சி.எஸ்.ஐ.ஆர்.டி  கூட்டாக நடத்திய “பவர் எக்ஸ்-2022”, இணையவெளி பாதுகாப்புப் பயிற்சி
எரிசக்தித் துறையில் உள்ள கணினி பாதுகாப்பு நடவடிக்கை குழுக்களுடன்  இணைந்து இந்திய கணினி அவசர நிலை நடவடிக்கை குழு , “பவர் எக்ஸ்” என்ற இணையவெளி பாதுகாப்புப் பயிற்சியை வடிவமைத்து, நடத்தியது. புதுதில்லியில் நேற்று நடைபெற்ற இந்த நிகழ்ச்சியில் எரிசக்தி உற்பத்தியில் ஈடுபடும் 193 நிறுவனங்களுக்கு அழைப்பு விடுக்கப்பட்டிருந்தது. “தகவல் தொழில்நுட்பம் மற்றும் செயல்பாட்டு தொழில்நுட்ப அமைப்புமுறைகளில் ஏற்படும் இணையவெளி நிகழ்வுகளை அங்கீகரித்து, பகுப்பாய்வு செய்து நடவடிக்கை மேற்கொள்வது இந்தப் பயிற்சியின் நோக்கமாகும்.
“தகவல் தொழில்நுட்பம் மற்றும் செயல்பாட்டு தொழில்நுட்ப உள்கட்டமைப்பில் கணினி தொடர்பான விஷயங்களால் தூண்டப்பட்ட இடையூறுகளைப் பாதுகாத்தல்” என்பது இதன் கருப்பொருளாகும். பல்வேறு எரிசக்தி நிறுவனங்களைச் சேர்ந்த சுமார் 350 அதிகாரிகள் இந்த நிகழ்ச்சியில் பங்கேற்றனர்.
உள்நாட்டு விமானப் போக்குவரத்து அமைச்சகம்
'அவ்சர்' திட்டத்தின் கீழ் உள்ளூர் கலைஞர்கள் மற்றும் பொருட்களை ஊக்குவிப்பதற்கான தளத்தை சுய உதவி குழுக்களுக்கு சென்னை உள்ளிட்ட விமான நிலையங்கள் வழங்குகின்றன
பெண்கள் மற்றும் கைவினைஞர்களின் திறமைகளை ஊக்குவிக்கவும், அவர்களுக்கு சரியான வாய்ப்புகளை வழங்குவதற்குமான பிரதமர் திரு நரேந்திர மோடியின் தொலைநோக்குப் பார்வைக்கு ஏற்ப, சுய உதவி குழுக்களுக்கு இடம் ஒதுக்கும் முயற்சியை இந்திய விமான நிலைய ஆணையம் மேற்கொண்டுள்ளது.
பிராந்தியத்தில் சுயமாக தயாரிக்கப்பட்ட தயாரிப்புகளை விற்பதற்காக / காட்சிப்படுத்துவதற்காக அவ்சர்  திட்டத்தின் கீழ் இடம் வழங்கப்படுகிறது.
இந்திய விமான நிலைய ஆணையம் இயக்கும் விமான நிலையங்களில் 100-200 சதுர அடி பரப்பளவு இந்த நோக்கத்திற்காக ஒதுக்கப்பட்டுள்ளது. சுயஉதவி குழுக்களுக்கு சுழற்சியின் அடிப்படையில் 15 நாட்களுக்கு இடம் ஒதுக்கப்படுகிறது. சென்னை, அகர்தலா, டேராடூன், குஷிநகர், உதய்பூர் மற்றும் அமிர்தசரஸ் விமான நிலையங்களில் உள்ளூர் பெண்களால் இயக்கப்படும் விற்பனை நிலையங்கள், வீட்டில் தயாரிக்கப்பட்ட உள்ளூர் உணவுகள், மூங்கில் பொருட்கள், கலைப்பொருட்கள், பாரம்பரிய கைவினைப்பொருட்கள், இயற்கை சாயங்கள், எம்பிராய்டரி மற்றும் உள்நாட்டு நெசவுகள் உள்ளிட்டவற்றை காட்சிப் படுத்துகின்றன.
மேலும் ராஞ்சி, கொல்கத்தா, வாரணாசி, இந்தூர், போபால், வதோதரா, ராஞ்சி, பெலகாவி, மதுரை, கோயம்புத்தூர், கோழிக்கோடு, சூரத், புவனேஸ்வர், ராய்ப்பூர் உள்ளிட்ட விமான நிலையங்கள் சுயஉதவி குழுக்களுக்கு மாநில அரசுகளுடன் ஒருங்கிணைந்து இடம் ஒதுக்கும் பணியில் ஈடுபட்டுள்ளன.
சுய உதவிக்குழுக்களை வலுப்படுத்துவதற்கான சூழலை அரசு தொடர்ந்து உருவாக்கி வருகிறது. சுயஉதவி குழுக்களிடமிருந்து விண்ணப்பங்கள் விமானநிலைய ஆணையத்தின் இணையதளத்தில் பெறப்பட்டு, குழுக்கள் அமைந்துள்ள குறிப்பிட்ட மாநிலத்தில் உள்ள விமான நிலையத்தில் இடம் ஒதுக்கப்படும்.
ஆர்வமுள்ள சுய உதவிக்குழுக்கள் https://www.aai.aero/en/node/add/shg-user-detail எனும் இணைய முகவரியில் விண்ணப்பிக்கலாம்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1814779
----
(Visitor Counter : 139
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 187.46 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 187.46 கோடிக்கும் அதிகமான  டோஸ்கள் செலுத்தப்பட்டுள்ளன. 2,29,79,714 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.61 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி நேற்று, அதாவது 10 ஏப்ரல் 2022 அன்று தொடங்கியது. முதல் நாளில் 3,10,701 பேர் முன்னெச்சரிக்கை தவணை தடுப்பூசியை செலுத்திக் கொண்டனர்.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.04% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.75 சதவீதமாக உள்ளது. கடந்த 24 மணி நேரத்தில் 1,656 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,17,724.
இந்தியாவில் கடந்த 24 மணி நேரத்தில் 2,527 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,55,179 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 83.42 கோடி . வாராந்திரத் தொற்று 0.50 சதவீதமாக உள்ளது. தினசரித் தொற்று விகிதம் 0.56 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1819162
ரெயில்வே அமைச்சகம்
அனைத்து ரயில் பெட்டிகளிலும் சிசிடிவி கேமராக்கள் பொருத்தப்படும்: அமைச்சர்
நாடாளுமன்றத்தின் மக்களவையில் கேள்விகளுக்கு பதிலளித்த மத்திய ரயில்வே, தகவல் தொடர்பு மற்றும் மின்னணு & தகவல் தொழில்நுட்பம் அமைச்சர் திரு அஷ்வினி வைஷ்ணவ், கீழ்காணும் தகவல்களை அளித்தார்.
புறநகர் மற்றும் பயணிகள் ரயில்கள் உட்பட அனைத்து ரயில் பெட்டிகளிலும் சிசிடிவி கேமராக்கள் பொருத்துவதற்கான பணிகளுக்கு ரயில்வே அமைச்சகம் ஒப்புதல் அளித்துள்ளது. 4141 பெட்டிகளில் சிசிடிவி கேமராக்கள் ஏற்கனவே பொருத்தப்பட்டுள்ளன. தெற்கு ரயில்வேயில் மட்டும் 335 பெட்டிகளில் சிசிடிவி கேமராக்கள் பொருத்தப்பட்டுள்ளன.
அனைத்து ரயில் நிலையங்களிலும் காணொலி கண்காணிப்பு அமைப்பை நிறுவுவதற்கான பணிகளுக்கு இந்திய ரயில்வே ஒப்புதல் அளித்துள்ளது. பெண்கள் பாதுகாப்பை மேம்படுத்துவதற்காக நிர்பயா நிதியின் கீழ் 983 நிலையங்களில் ஒருங்கிணைந்த விசாரணை எதிர்வினை மேலாண்மை அமைப்பை நிறுவுதல் இதில் அடங்கும்.
814 நிலையங்களில் இது வரை சிசிடிவி கேமராக்கள் பொருத்தப்பட்டுள்ளன. பணியை துரிதப்படுத்துவதற்காக சில மண்டல ரயில்வேக்கள், ரயில்வே அமைச்சகத்தின் கீழ் இயங்கும் பொதுத்துறை நிறுவனமான ரயில்டெல் கார்ப்பரேஷன் ஆஃப் இந்தியா ஆகியவற்றுக்கிடையே பணிகள் பகிரப்பட்டுள்ளன.
2020 ஜூன் 20 அன்று அறிவிக்கப்பட்ட ஏழைகள் நல வேலைவாய்ப்பு திட்டம், 2020 அக்டோபர் 22 வரை 125 நாட்களுக்கு செயல்படுத்தப்பட்டது. ரயில்பாதைகளை இரட்டை தடமாக்குதல், மின்மயமாக்குதல், புதிய தடங்களின் கட்டுமானம், பாலங்களின் கட்டுமானம், சிக்னல் பணிகள் உள்ளிட்ட 143 உள்கட்டமைப்பு திட்டங்களை ஆறு மாநிலங்களில் ஏழைகள் நல வேலைவாய்ப்பு திட்டத்தின் கீழ் துரிதப்படுத்த இந்திய ரயில்வே முடிவெடுத்தது.
பிகாரில் 36 உள்கட்டமைப்பு திட்டங்களும், ஜார்கண்டில் 28 உள்கட்டமைப்பு திட்டங்களும், மத்தியப் பிரதேசத்தில் 6 உள்கட்டமைப்பு திட்டங்களும், ஒடிசாவில் 16 உள்கட்டமைப்பு திட்டங்களும், ராஜஸ்தானில் 53 உள்கட்டமைப்பு திட்டங்களும், உத்தரப் பிரதேசத்தில் 143 உள்கட்டமைப்பு திட்டங்களும் செயல்படுத்தப்பட்டு, 14,14,604 மனித பணி நாட்கள் உருவாக்கப்பட்டன.
ரயில்வே வசதிகளை மாற்றுத்திறனாளிகள் எளிதாக பயன்படுத்தும் வகையில் மாற்றுவதற்காக பல்வேறு நடவடிக்கைகள் எடுக்கப்பட்டு வருகின்றன.
மாற்றுத்திறனாளிகளுக்கான சலுகை விலை ஆன்லைன் பயணச்சீட்டு பதிவு முறை நீட்டிப்பு, ரயில்களில் படுக்கைகளின் எண்ணிக்கை அதிகரிப்பு, மாற்றுத்திறனாளிகளுக்கு தானியங்கி முறையில் கீழ் படுக்கையை ஒதுக்கீடு செய்தல், மாற்றுத்திறனாளிகள் மற்றும் முதியோருக்கு ரயில் நிலையங்களில் சக்கர நாற்காலி வசதி, ஐஆர்சிடிசியின் ஆன்லைன் தளமான irctc.co.in மூலம் சக்கர நாற்காலி முன்பதிவு வசதி, முக்கிய ரயில் நிலையங்களில் மாற்றுத்திறனாளிகள் மற்றும் முதியோருக்காக பேட்டரியால் இயங்கும் வாகனங்கள் உள்ளிட்டவை சில முக்கிய நடவடிக்கைகள் ஆகும்.
மேலும் விவரங்களுக்கு, இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1742398
https://pib.gov.in/PressReleasePage.aspx?PRID=1742397
https://pib.gov.in/PressReleasePage.aspx?PRID=1742399
https://pib.gov.in/PressReleasePage.aspx?PRID=1742393
------
(Visitor Counter : 184